| **Vladimir Megre** |
| --- |
|  |
| Gimė | 1950 m. liepos 23 d. (72 metai)Černigovo sr. Ukraina) |
| Tautybė | Ukrainietis |
|  |
| Veikla | Rašytojas, verslininkas, dvasinis mokytojas |
|  |
| Žinomas (-a) už | Knygų serija „Rusijos skambantys kedrai" |
|  |
|  **Vikiteka** | Vladimiras Megrė |

**Vladimiras Megrė** (*Владимир Николаевич Мегре*; g. 1950 m. liepos 23 d. Kuzničių k. Černigovo sr. Ukraina) – rusų rašytojas, žymios knygų serijos „Rusijos skambantys kedrai" autorius.

Gimė kaip Vladimiras Puzakovas. Nuo 1974 m. dirbo Novosibirske fotografu. Perestroikos metu tapo Tarpregioninės verslininkų asociacijos prezidentu. Vedęs priėmė žmonos pavardę – Megrė. 1994–1995 m. rengė prekybinę ekspediciją Obės upe. Taigoje, paties teigimu, sutiko moterį vardu Anastasija, kuri gyvena harmonijoje su gamta. Šią savo patirtį ji perdavusi Megrė.

1996–2006 m. Vladimiras Megrė parašė 9 knygų seriją „Rusijos skambantys kedrai" apie gyvenimą gamtoje, harmonijoje, nepriklausomybėje nuo civilizacijos. Jo idėjos susilaukė didelio palaikymo ne tik Rusijoje, bet visoje buvusioje TSRS, susiformavo anastazijiečių judėjimas. Pats Megrė dabar daugiausia užsiima konferencijų, paskaitų vedimu.

Anastasijos judėjimas
---------------------

*Daugiau informacijos galite rasti straipsnyje Anastasijos judėjimas.*
Ekokaimas Latvijoje.
Megrė knygų idėjos susilaukė didelio atgarsio tarp gamtą mylinčių žmonių. Tiek Rusijoje, tiek kitose šalyse susidarė „Skambančių kedrų" judėjimas (dar vadinamas anastazijiečiais). Jo nariai propaguoja gyvenimą gamtos harmonijoje: Giminės Sodybos kūrimą gamtoje (Meilės Erdvėje), su bendraminčiais išperkant sklypus ir formuojant ekologiškas gyvenvietes. Siekiama kiek įmanoma išsiverst patiems iš gamtos (ekologinė žemdirbystė, rankiojimas: bitininkystė, grybavimas, riešutavimas, uogavimas, žolininkystė ir t. t.). Priešingai nei hipių judėjimas, anastazijiečiai didelį dėmesį skiria šeimos vertybėms, senovinių, ikikrikščioniškų tradicijų išsaugojimui. Religiniu požiūriu anastzijiečiams būdingos Naujojo amžiaus religijos, gamtameldystės idėjos, Lietuvoje senovės baltų ir Romuviečių idėjos.

Megrė pasekėjų yra visose NVS šalyse, daugelyje Šiaurės Europos šalių, įskaitant ir Lietuvoje. Taip pat (daugiausia tarp emigrantų) JAV, Jungtinėje Karalystėje, Kanadoje,  Australijoje ir kitur.

Bibliografija
-------------

V. Megrė išleistos knygos:

* Anastasija (*Анастасия*)
* Skambantys Rusijos kedrai (*Звенящие Кедры России*)
* Meilės Erdvė (*Пространство Любви*)
* Pasaulio sukūrimas (*Сотворение*)
* Kas mes esame? (*Кто же мы?*)
* Giminės knyga (*Родовая Книга*)
* Gyvybės energija (*Энергия Жизни*)
* Naujoji Civilizacija/Meilės apeigos (*Новая цивилизация/Обряды любви*)
* Anasta (*Анаста*)

Taip pat skaitykite
-------------------

* Ekoanarchizmas

Šaltiniai
---------

1. ↑  Watkins’ Spiritual 100 List for 2015.
2. ↑  Religijų įvairovė Lietuvoje: portretai, kasdienybė ir šventės.
3. ↑  „Ekokaimai kaip tvarios kaimiškųjų teritorijų raidos veiksnys". Archyvuota kopija 2016-02-23 iš Wayback Machine projekto.
4. ↑  „Kaip susikurti harmoningą gyvenimą? Įkvepiančios istorijos iš ekokaimų patirties". Archyvuota kopija 2016-02-23 iš Wayback Machine projekto.

Literatūra
----------

* Religijų įvairovė Lietuvoje: portretai, kasdienybė ir šventės. VDU, Versus aureus, 2014 m. Skaitmeninė knyga.

Nuorodos
--------

* V. Megrė puslapis
* Rusijos Skambančių kedrų bendruomenė
* Lietuvos Skambančių kedrų bendruomenė